Slik kan Hareide hjelpe landsmenn til gull
Spenningen i den svenske gullkampen har holdt seg helt inn til dagens avsluttende runde, og nordmennene Haitam Aleesami og Thomas Rogne kan sikre gullet i sin første sesong for IFK Göteborg. Slik ser tabelltoppen ut: 1. IFK Norrköping 63 poeng (25 plussmål) 2. IFK Göteborg 62 poeng (30 plussmål) 3. AIK 60 poeng (20 plussmål) Slik er forutsetningene: 1) IFK Göteborg vinner mot Kalmar FF hjemme på Gamla Ullevi samtidig som Malmö FF vinner mot IFK Norrköping. IFK Göteborg blir mester på poeng. 2) IFK Göteborg slår Kalmar, samtidig som Norrköping spiller U mot MFF. IFK Göteborg blir mester på poeng. 3) Det blir uavgjort mellom IFK Göteborg og KFF, samtidig som MFF beseirer Norrköping. Da blir Göteborgs-klubben mester på målforskjell. 4) IFK Göteborg ryker for Kalmar og Norrköping slår Malmö. Da blir Norrköping mester på poeng. 5) AIK blir mester dersom de slår Örebro med minst tre mål, samtidig som at MFF beseirer Norrköping med minst tre mål og at IFK Göteborg ryker for Kalmar. Men selv om IFK Norrköping kan ta sitt første seriemesterskap siden 1989, er det gullduellen mellom IFK Göteborg og Malmö FF som pirrer mest. For dette er de to mestvinnende lagene svensk klubbfotball. Klubbene har som nevnt like mange SM-gull (18), men MFF har dobbelt så mange cuptitler (14). Og IFK Göteborg har som UEFA-cupvinnere to ganger gjort det best i E-cupen – i hvert fall ifølge Göteborg-avisen GT.Tross rivaliseringen kan Malmö FF altså hjelpe Blåvitt, som IFK kalles, til gullet. Det er en situasjon som svir for mange Malmö-fans, som på Twitter og andre sosiale medier i de siste dagene har uttrykt et ønske om at laget taper matchen. Men at spillerne skulle legge seg er sannsynligvis helt utelukket. – Jeg skulle aldri med vilje tape en fotballkamp. Vi har dessuten en viktig fjerdeplass å spille for om vi vil spille i Europa neste år, sa venstrebacken Pa Konate tidligere i uken til Malmö-avisen Kvällsposten. Her kan du lese vår vurdering av dagens øvrige oddsobjekter Malmö FF skal allerede på tirsdag ut i viktig Champions League-bortekamp mot Sjakhtar Donetsk. Svenskene vant det første innbyrdes møtet 1 – 0 for elleve dager siden, og ordner Europa League-spill på nyåret med en ny triumf i Ukraina. Med en ikke altfor bred tropp tilgjengelig har Skåne-laget tidligere i sommer og høst ofte sett seg nødt til å spare spillere i den siste ligamatchen for Champions League-kval – eller gruppespill. Likevel kan Åge Hareides menn vise til en godkjent 3-5-1-flyt på ni slike kamper i år. I ettermiddag må Malmö FF unnvære Zlatan Azinovic (k) og Guilermo Molins (mb) og Kari Arnasson (mb) og Nicola Djurdic (a) er tvilsomme. IFK Norrköping stiller skadefritt, og har vunnet åtte av ni siste ligamatcher. Vi tviler på om MFF ønsker å risikere spillere med skavanker. Laget har kun tapt én hjemmekamp i år (9-4-1), og kommer mest sannsynlig til å tenke på seg selv her. Samtidig har gjestene vist få tegn til svakheter, og står med 8-4-2 på utebane. Vi lander på et uavgjortspill til 3,20 i odds. Merk at det er tidlig spillestopp, kl. 12.55 og TV Sportskanalen/TV2 Sumo overfører matchen. KOMMERSIELT SAMARBEID VG har et kommersielt samarbeid med Norsk Tipping, som innebærer at VG får en andel av inntektene fra spill i regi av tippeselskapet på våre plattformer. Norsk Tipping har ingen innflytelse på temavalg eller innhold, som er utelukkende basert på redaksjonelle vurderinger.
Både Malmö FF og IFK Göteborg står med 18 SM-gull hver. Lørdag kan Åge Hareides MFF hjelpe erkerivalen til sitt SM-gull nr. 19 med seier over tetlaget IFK Norrköping.